Maksim Matushkin

Maksim Matushkin (s. 31. tammikuuta 1990 Minsk, Valko-Venäjän SNT, Neuvostoliitto) on ruotsalais-venäläinen jääkiekkopuolustaja, joka pelaa Saksan DEL-liigan Löwen Frankfurtissa.

Ura

Seuraura 
Matushkin syntyi Valko-Venäjällä, mutta hän muutti perheineen kolmivuotiaana Ruotsiin Maksimin isän Ihar Matuškinin siirryttyä sinne pelaamaan. Maksim Matushkin sai Ruotsissa kiekko-oppinsa ja hänen varsinainen kasvattajaseuransa on IF Björklöven. Hän pelasi 16-vuotiaaksi asti hyökkääjänä. Matushkin oli kaudella 2007–2008 Björklövenin J20-junioreiden tehokkain puolustaja tehoilla 10+12=22. Hän debytoi samalla kaudella myös miesten peleissä pelattuaan yhden ottelun Ruotsin toiseksi korkeimmalla sarjatasolla HockeyAllsvenskanissa. Myös kaudella 2008–2009 Matushkin oli seuran J20-junioreiden tehokkain puolustaja tehoilla 10+12=22. Hän oli myös joukkueen toiseksi paras pistemies Johan Törnqvistin jälkeen. Matushkin pelasi kauden aikana Allsvenskanissa 18 runkosarjaottelua tehden kaksi syöttöpistettä. Hän pelasi kauden aikana miesten pelejä myös kahden ottelun verran lainalla sarjatasoa alempana Ruotsin I-divisioonan Piteå HC:ssä.

Metallurg Novokuznetsk varasi Matushkinin neljännellä kierroksella 71. pelaajana KHL:n varaustilaisuudessa 2009. Kaudella 2009–2010 hän pelasi Björklövenin Allsvenskan-joukkueessa 37 runkosarjaottelua tehopistein 3+4=7. Joukkue jätti sarjan kauden jälkeen taloudellisista syistä. Matushkin pelasi ison osan kaudestaan vielä myös Björklövenin J20-junioreissa, jossa hän teki 17 runkosarjaottelussa yli piste per peli -tahdilla tehot 8+12=20, joilla Matushkin oli joukkueen tehokkain puolustaja. Kaudeksi 2010–2011 hän siirtyi Ruotsin I-divisioonajoukkue Nybro Vikings IF:ään. Matushkin voitti tehoilla 13+21=34 koko sarjan puolustajien maalipörssin ja hän sijoittui puolustajien pistepörssissä seitsemänneksi. Matushkin oli myös Nybron paras pistemies ja syöttäjä sekä voitti joukkueen sisäisen tehotilaston lukemalla +24.

Kaudeksi 2011–2012 Matushkin siirtyi Allsvenskan-joukkue IK Oskarshamniin. Lokakuussa 2011 hän kävi kolmen ottelun mittaisella lainasopimuksella Ruotsin I-divisioonan Olofströms IK:ssa. Kahden Oskarshamnissa vietetyn vuoden jälkeen Matushkin siirtyi kaudeksi 2013–2014 I-divisioonan HC Vita Hästeniin. Hän oli joukkueen tehokkain puolustaja tehoilla 6+28=34, joilla Matushkin sijoittui sarjan puolustajien pistepörssissä seitsemänneksi. Vita Hästen nousi kauden päätteeksi Allsvenskaniin, mutta Matushkin siirtyi kaudeksi 2014–2015 kuitenkin kaksivuotisella sopimuksella toiseen sarjassa pelanneeseen joukkueeseen, Karlskrona HK:hon. Hän oli tehoilla 9+16=25 joukkueen tehokkain puolustaja Jonathan Pudaksen kanssa. He jakoivat Allsvenskanin puolustajien pistepörssin kymmenennen sijan. Kevään 2015 nousukarsinnoissa Matushkin oli tehoilla 1+3=4 Karlskronan paras pistemies Joel Kellmanin kanssa. Hän jakoi myös joukkueen sisäisen tehotilaston voiton Jonathan Pudaksen kanssa lukemalla +2. Karlskrona nousi karsintojen päätteeksi SHL:ään.

Matushkin teki Karlskronassa SHL-debyyttinsä kauden 2015–2016 avauskierroksella 16. syyskuuta 2015 Färjestad BK:ta vastaan. Hän sai ottelussa jääaikaa 21.33 minuuttia ja Matushkin keräsi teholukeman –1. SHL-uransa ensimmäisen ja toistaiseksi ainoan maalinsa hän teki 21. lokakuuta 2015 ylivoimalla HV71:tä vastaan. Matushkin keräsi ottelusta teholukeman –1. Hän pelasi liigassa 18 runkosarjaottelua tehopistein 1+3=4, kunnes Karlskrona lainasi Matushkinin marraskuussa 2015 loppukaudeksi Allsvenskan-joukkue VIK Västerås HK:hon. Hän oli joukkueen tehokkain puolustaja tehoilla 7+12=19.

Kaudeksi 2016–2017 Matushkin siirtyi vuoden mittaisella sopimuksella Slovakian Extraliga-joukkue HC Banská Bystrican riveihin. Kesken kauden, helmikuussa 2017 hän kuitenkin siirtyi loppukauden kattavalla ja yhden optiovuoden sisältävällä sopimuksella SM-liigajoukkue Porin Ässiin. Huhtikuussa seura käytti Matushkinin sopimuksessa olleen option ja teki vuoden mittaisen jatkosopimuksen hänen kanssaan. Matushkin voitti kaudella 2017–2018 pelipaikastaan huolimatta Ässien sisäisen piste- ja syöttöpörssin tehoilla 13+26=39, joilla hän jakoi koko SM-liigan puolustajien pistepörssin voiton KalPan Mathew Maionen, Kärppien Miika Koiviston ja Jukureiden Teemu Suhosen kanssa.

Kaudeksi 2018–2019 Matushkin siirtyi vuoden mittaisella sopimuksella KHL-seura Metallurg Magnitogorskiin. Hänen ensimmäinen kautensa liigassa toi 62 runkosarjaottelussa tehot 6+15=21 ja teholukeman +19 sekä kuudessa playoff-ottelussa yhden syöttöpisteen. Huhtikuussa 2019 Matushkin teki seuran kanssa kaksivuotisen jatkosopimuksen. Ensimmäisen jatkosopimuskautensa 2019–2020 jälkeen, toukokuussa 2020 Metallurg kuitenkin purki hänen sopimuksensa.

Marraskuussa 2020 Matushkin siirtyi jatkamaan KHL-uraansa tryout-sopimuksella Severstal Tšerepovetsiin oltuaan alkukauden ilman sopimusta. Hän pelasi siellä neljä ottelua, kunnes Matushkinin sopimus purettiin saman kuun lopulla. Joulukuussa hän siirtyi loppukauden 2020–2021 kattavalla sopimuksella SKA Pietariin. Matushkin pelasi kuitenkin vain seuran farmijoukkue SKA-Nevassa, VHL:ssä viisi ottelua, kunnes hän jätti organisaation tammikuussa 2021. Matushkin palasi SM-liigaan ja siirtyi loppukauden sopimuksella Tapparan riveihin.

Kaudeksi 2021–2022 Matushkin siirtyi vuoden mittaisella sopimuksella KHL:ään palanneeseen uusvanhaan laajennusseura Admiral Vladivostokiin. Hän teki 16 pelaamassaan ottelussa kuitenkin vain kolme syöttöpistettä ja keräsi heikon teholukeman –7. Marraskuussa 2021 Matushkin jätti seuran ja siirtyi loppukauden kattavalla sopimuksella Tšekin Extraligan HC Sparta Prahaan. Hän eteni joukkueen aina liigan finaaleihin saakka, mutta mestaruuden vei lopulta kuitenkin HC Třinec otteluvoitoin 4–2.

Matushkin palasi kaudeksi 2022–2023 vuoden mittaisella sopimuksella Tapparan SM-liigajoukkueeseen. Hän oli tehoilla 9+27=36 joukkueen eniten maaleja tehnyt puolustaja ja Matushkin jakoi koko liigan puolustajien pistepörssin viidennen sijan KalPan Lasse Lappalaisen kanssa. Hän voitti myös Tapparan sisäisen tehotilaston lukemalla +22. Matushkin voitti kauden päätteeksi Suomenmestaruuden. Hän voitti myös Mestarien liigan mestaruuden.

Kaudeksi 2023–2024 Matushkin siirtyi vuoden mittaisella sopimuksella Saksan DEL-liigan Löwen Frankfurtiin.

Maajoukkueura 
Matushkin on pelannut Ruotsin alle 19-vuotiaiden maajoukkueessa kahdeksan nuorten maaottelua.

Muuta 
Matushkinin pikkuveli Oskar pelasi kaudella 2022–2023 puolustajana Ruotsin kolmanneksi korkeimmalla sarjatasolla HockeyEttan-joukkue Nybro IF:ssä. Veljesten isä on entinen Valko-Venäjän maajoukkuepuolustaja ja sittemmin uraa KHL-tasolla valmennus- ja seurajohtotehtävissä tehnyt Ihar Matuškin.

Tilastot

Lähteet

Viitteet 

Ruotsalaiset jääkiekkoilijat
Venäläiset jääkiekkoilijat
Vuonna 1991 syntyneet
Elävät henkilöt